ເວເນຊູເອລາ ເຜີຍແຜ່ ຮູບຂອງ ປະທານາທິບໍດີ Chavez
ຮູບ​ພາບ​ ​ສະ​ແດງ​ໃຫ້​ເຫັນວ່າ ປະທານາທິບໍດີ Chavez ​​ໄດ້ນອນໝູນ​ໝອນ ຢຽດຢູ່​ເທິງ​ ອັນ​ປະກົດ​ວ່າ​​ ເປັນຕຽງ​ນອນ.
ລັດຖະບານເວເນຊູເອລາ ໄດ້ນຳສະແດງຮູບພາບໃໝ່ຂອງ ປະທານາທິ ບໍດີ Hugo Chavez ໃນວັນສຸກວານນີ້ ຊຶ່ງເປັນ ຮູບພາບ ຊຸດທໍາອິດຂອງທ່ານ ທີ່ໄດ້ນຳອອກເຜີຍແຜ່ ໃຫ້ສາ ທາລະນະຊົນໄດ້ເຫັນ ນັບຕັ້ງແຕ່ການຜ່າຕັດມະເຮັງຄັ້ງທີສີ່ ຂອງທ່ານເມື່ອສອງເດືອນກວ່າໆຜ່ານມາ ບັນດາຮູບພາບເຫຼົ່ານີ້ ສະແດງໃຫ້ເຫັນວ່າ ປະທານາທິບໍດີ Chavez ໄດ້ໝູນໝອນ ນອນຢຽດຢູ່ເທິງອັນປະກົດວ່າເປັນຕຽງນອນນັ້ນ ໜ້າຂອງທ່ານເບິ່ງຄືວ່າໄຄ່ຂື້ນ ນ້ອຍນຶ່ງ ແຕ່ທ່ານກໍຍີ້ມຫົວກັບລູກສາວສອງຄົນ ທີ່ພວມຍີ້ມຫົວຄືກັນຢູ່ຄຽງຂ້າງຂອງທ່ານ ລູກເຂີຍຂອງປະທານາທິບໍດີ Chavez ຄືທ່ານ Jorge Arreaza ຊຶ່ງ ເປັນລັດຖະມົນ ຕີວິທະຍາສາດ ແລະເທັກໂນໂລຈີນັ້ນ ໄດ້ນຳຮູບພາບພໍ່ ເຖົ້າຂອງທ່ານ ອອກເຜີຍແຜ່ທາງໂທລະພາບ ໃນວັນສຸກວານນີ້ ຮູບພາບຈໍານວນນຶ່ງ ສະແດງໃຫ້ເຫັນວ່າ ທ່ານ Chavez ກໍາລັງອ່ານໜັງສືພີມ Granma ສະບັບທີ່ອອກໃນວັນພະຫັດ ຂອງພັກຄອມມິວນິສ ຄູບາ ລັດຖະມົນຕີຖະແຫລງຂ່າວ ທ່ານ Ernesto Villagas ກ່າວວ່າ ໄດ້ມີ ການສອດທໍ່ຫາຍໃຈ ໃສ່ເຂົ້າໄປໃນຮູຄໍຂອງທ່ານ Chavez  ເພາະວ່າລະບົບຫາຍໃຈຂອງທ່ານອັກເສບ ທ່ານກ່າວວ່າ ທໍ່ຫາຍໃຈນີ້ ເຮັດໃຫ້ ທ່ານ Chavez ເວົ້າໄດ້ຍາກ ລັດຖະບານເວເນຊູເອລາ ໄດ້ນຳເຜີຍແຜ່ຮູບພາບທ່ານ Chavez ຜ່ານທາງໂທລະ ພາບ ສອງມື້ຫລັງຈາກຮອງປະທານາທິບໍດີທ່ານ Muduro ກ່າວວ່າ ທ່ານ Chavez ກໍາລັງໄດ້ຮັບການປີ່ນປົວ ທີ່ເປັນທາງເລືອກ ແບບສະລັບຊັບຊ້ອນ